text: Giró visita Seat i reclama la cogestió del PERTE de l'automoció – La Bústia
  Giró visita Seat i reclama la cogestió del PERTE de l'automoció
  Per Redacció / La Bústia 16 de febrer de 2022 a les 22:54 0 448 Visites
  El conseller d'Economia confia que les ajudes al sector s'activin aquest mes de febrer
  El conseller d'Economia i Hisenda de la Generalitat, Jaume Giró, ha visitat aquest dimecres la planta de Seat a Martorell. En la seva intervenció ha demanat al govern espanyol que permeti la cogestió de bona part del Projecte Estratègic per a la Recuperació i Transformació Econòmica (PERTE).
  Giró espera que "en un Estat que es fa dir descentralitzat, tinguem una part dels fons europeus per poder distribuir", ja que veu "de sentit comú" que el Govern pugui tenir un paper de decisió rellevant "en sectors estratègics per a l'economia catalana".
  D'altra banda, el conseller ha demanat que agilitzi la tramitació de les subvencions, perquè "moltes pimes senten a parlar dels fons i els demanen, però no els veuen".
  Confia que les ajudes al sector, que al conjunt de l'Estat el sector públic aportaria 4.300 milions d'euros, s'activin abans que acabi aquest mes de febrer.
  Pel que fa a la fàbrica de bateries, Giró ha assegurat que Catalunya "hi aspira", però que si finalment no s'instal·la aquí, la Generalitat farà "els màxims esforços" per atraure una planta d'ensamblatge de bateries elèctriques com a alternativa.
  A banda de visitar Seat, el conseller també s'ha apropat a l'Ajuntament, on ha estat rebut per l'alcalde Xavier Fonollosa i on ha signat el llibre d'honor. A més, ha mantingut una reunió a porta tancada amb l'alcalde i amb el regidor d'Economia i Hisenda, Lluís Amat.
  Fotografies: Jaume Giró durant la seva visita a les instal·lacions de Seat i a l'Ajuntament de Martorell [ACN / Aj]